钦定古今图书集成/明伦汇编/官常典/第760卷 > 温璜
## 钦定古今图书集成/明伦汇编/官常典/第760卷 > 温璜

按《明外史》本传：“璜初名以介，字于石，乌程人，大学士
体仁再从弟也。母陆守节被旌。璜久为诸生，有学行。
崇祯十六年秋，举进士，授徽州推官。甫莅任，闻京师
陷，亟训民兵为保障计。明年，南京亦覆，知府秦祖襄
及诸僚属皆遁，璜叹曰：‘城无主，民且自相屠’。乃尽摄
其印，召士民慰谕之。金声举兵绩溪，璜与掎角，且转”
饷给其军，而徙家属于村民舍。未几，声败，璜严兵自
守。郡中故御史黄澍以城献，璜趋归村舍，语妻茅同
死。妻无难色。乃匿幼子女他室，而急呼长女起。女方
寝，问何为？曰：“死尔。”女即延颈就帨，未绝，复刃之。茅整
衣以卧，璜刀截其喉，有顷，呼曰：“未也。”再刃而绝。璜书
遗令讫，即自刭。越日甦，遂绝粒。阅五日，两手自抉其
创，乃死。